Размисли

Когато един човек работи с деца ежедневно се сблъсква с всякакви ситуации в които трябва да реагира и то по най-правилния и добър начин. Децата са извор на знание за самите нас – порасналите такива и ако не подминаваме въпросите и мненията им можем да променим много неща у себе си. Реакциите им, когато са следствие от нашето поведение са отличният ориентир за това дали се движим във вярната посока или сме излезли от пътечката, която води към тях. Рядко ми се случва децата да ме изненадат силно с цялостното си поведение и точно за една такава рядкост ще размишлявам тук на глас и пред вас.

Посещението на Д-р Ценкова на пръв поглед не се различаваше особено от досегашните посещения, които сме имали в клас около програмата. Винаги, когато сме имали гост децата са реагирали първо като деца – шум, емоция, разсеяност, едновременно питане и говорене...

Тогава обаче имаше едно смълчано поле от очи и уши и...тишина. Дори се притесних, ако трябва да съм честна, но пък след тръгването на докторката, отново си станаха те – децата от 1.г клас.

Това ме накара да се замисля защо? И да си кажа дълго време не намирах нито отговор, нито обяснение. После обаче започнах да си връщам лентата и постоянно ми излизаше образът на Лиляна Ценкова – седнала на стола, ръцете, които се държаха една друга – никакви жестове, лицето – бяло и съвършено спокойно, косата – черна и леко докосваща страните и и гласът – тих, но нежен, успокояващ и галещ точно като бебешка приспивна песен... И разбрах, че магията на това гостуване влезе с човека и излезе с него. Тази жена донесе себе си в най-чист вид, поднесе се на децата и те и повярваха, те се оставиха в онзи момент на глас и го следваха, слушаха, попиваха всяка дума и знаеха, че са в сигурни ръце. Не питаха, не мърдаха... беше изумително.

Та след като си отговорих на загадката, разбрах че съм поканила най-правилния човек и че това е то да служиш на хората, които първо са били деца, което е специално и на практика всичко!

Ели Георгиева